
Pakuotės lapelis: informacija vartotojui

Anastrozole Accord 1 mg plėvele dengtos tabletės
anastrozolas 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją. 
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?
1.	Kas yra Anastrozole Accord ir kam jis vartojamas
2.	Kas žinotina prieš vartojant Anastrozole Accord
3.	Kaip vartoti Anastrozole Accord
4.	Galimas šalutinis poveikis
5.	Kaip laikyti Anastrozole Accord
6.	Pakuotės turinys ir kita informacija


1.	Kas yra Anastrozole Accord ir kam jis vartojamas

Anastrozole Accord tablečių sudėtyje yra medžiagos anastrozolo. Jos priklauso grupei vaistų, vadinamų aromatazės inhibitoriais. Tabletės vartojamos gydyti krūties vėžiu sergančioms moterims, kurios jau pergyveno menopauzę. 

Anastrozole Accord tabletės veikia mažindamos jūsų kūne gaminamo hormono, vadinamo estrogenu, kiekį. Tai daroma blokuojant natūralią jūsų kūno medžiagą (fermentą), vadinamą „aromataze“. 


2.	Kas žinotina prieš vartojant Anastrozole Accord

Anastrozole Accord vartoti draudžiama:

-	jeigu yra alergija anastrozolui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu Jūs esate nėščia arba žindote kūdikį (žr. skyrių „Nėštumas ir žindymo laikotarpis“).

Jei kuris nors iš nurodytų teiginių jums tinka, Anastrozole Accord tablečių nevartokite. Jei dėl to nesate tikri, prieš vartodami Anastrozole Accord tabletes pasitarkite su savo gydytoju ar vaistininku. 
Įspėjimai ir atsargumo priemonės 

Pasitarkite su gydytoju, vaistininku arba slaugytoja, prieš pradėdami vartoti Anastrozole Accord:
-	jeigu Jums vis dar yra mėnesinės ir nesibaigė menopauzė; 
· jeigu vartojate vaistinį preparatą, kurio sudėtyje yra tamoksifeno arba estrogeno (žr. skyrių „Kiti vaistai ir Anastrozole Accord“);
· jeigu anksčiau buvo ar dabar yra kokių nors sutrikimų, kurie veikia Jūsų kaulų stiprumą (osteoporozė). Anastrozolas mažina moteriškų hormonų kiekį, todėl gali sumažėti mineralų kiekis kauluose ir dėl to gali sumažėti jų stiprumas. Gydymo metu Jums gali tekti atlikti kaulų tankio tyrimus. Gydytojas gali Jums skirti vaistų, kad išvengtumėte kaulų nykimo arba jį gydytų;
· jeigu Jums sutrikusi kepenų arba inkstų veikla.

Jeigu abejojate, ar nurodyti teiginiai Jums tinka, prieš pradėdami vartoti Anastrozole Accord pasitarkite su gydytoju arba vaistininku.

Jei vyksite į ligoninę, pasakykite sveikatos priežiūros specialistams, kad vartojate Anastrozole Accord tabletes.

Vaikams ir paaugliams
Šio vaisto negalima duoti vaikams, nes jis gali jiems pakenkti.  

Kiti vaistai ir Anastrozole Accord
Jeigu vartojate ar neseniai vartojote kitų vaistų, įskaitant įsigytus be recepto ir vaistažolių preparatus, arba dėl to nesate tikri, apie tai pasakykite gydytojui arba vaistininkui. Anastrozole Accord gali daryti įtaką kitų vaistų poveikiui, kiti vaistai gali sutrikdyti Anastrozole Accord veikimą. 

Anastrozole Accord vartoti negalima, jeigu jau vartojate kuriuos nors toliau išvardytų vaistų:
· kai kurių vaistų vartojamų krūties vėžiui gydyti (selektyvių estrogenų receptorių moduliatorių), pavyzdžiui vaistų, kurių sudėtyje yra tamoksifeno. Šie vaistai gali sutrikdyti Anastrozole Accord veikimą. Vaistų, kurių sudėtyje yra estrogenų pvz., pakeičiamosios hormonų terapijos preparatų (PHT).

Jei kuris nors punktas tinka Jums, pasitarkite su gydytoju arba vaistininku. 

Pasakykite gydytojui arba vaistininkui, jeigu vartojate:
-	vaistinį preparatą LHAH (liuteinizuojantį hormoną atpalaiduojantis hormonas) analogą. Tai gali būti gonadorelinas, buserelinas, goserelinas, leuprorelinas, triptorelinas. Šie vaistai skirti gydyti krūties vėžiui, tam tikriems moterų sveikatos sutrikimams (ginekologinėms ligoms ir nevaisingumui).

Nėštumas ir žindymo laikotarpis
Jeigu esate nėščia arba žindote, Anastrozole Accord tablečių vartoti negalima. Jeigu pastojate, nutraukite Anastrozole Accord vartojimą ir pasitarkite su gydytoju. 

Prieš vartojant bet kokį vaistą, būtina pasitarti su gydytoju arba vaistininku.

Vairavimas ir mechanizmų valdymas
Nesitikima, kad anastrozolas paveiks paciento gebėjimą vairuoti, naudoti prietaisus ar valdyti mechanizmus. Tačiau kai kurie žmonės, pavartoję Anastrozole Accord tabletes, kartais gali jausti silpnumą ar mieguistumą. Jeigu Jūs taip jaučiatės, pasitarkite su gydytoju arba vaistininku. 

Anastrozole Accord sudėtyje yra laktozės
Anastrozole Accord sudėtyje yra laktozės – tam tikros rūšies cukraus. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Anastrozole Accord sudėtyje yra natrio
Vienoje šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės


3.	Kaip vartoti Anastrozole Accord

Anastrozole Accord visada vartokite tiksliai, kaip nurodė gydytojas arba vaistininkas. Jeigu abejojate, turėtumėte kreiptis į gydytoją arba vaistininką.
· Rekomenduojama dozė yra viena tabletė per parą.
· Nuryti reikia visą tabletę, užsigeriant ją vandeniu.
· Stenkitės tabletes visada išgerti tuo pačiu laiku.
Nesvarbu ar išgersite Anastrozole Accord prieš valgį, valgant ar po valgio. 
Anastrozole Accord vartokite tiek laiko, kiek Jums pasakys gydytojas arba vaistininkas. Tai yra ilgalaikis gydymas, ir Jums gali reikėti gydytis kelerius metus. Jeigu abejojate, kreipkitės į gydytoją arba vaistininką. 

Vartojimas vaikams ir paaugliams
Anastrozole Accord duoti vaikams ir paaugliams negalima. 

Pavartojus per didelę Anastrozole Accord dozę
Jeigu Jūs išgėrėte anastrozolo tablečių daugiau nei reikėjo, nedelsdami kreipkitės į gydytoją.

Pamiršus pavartoti Anastrozole Accord
Jeigu pamiršote išgerti dozę, tiesiog pavartokite kitą dozę numatytu laiku. Negalima vartoti dvigubos dozės (dviejų dozių vienu metu) norint kompensuoti praleistą dozę.

Nustojus vartoti Anastrozole Accord 
Tablečių vartoti nenustokite, nebent taip nurodė gydytojas. 
Jeigu kiltų daugiau klausimų dėl šio vaistinio preparato vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Nustokite vartoti Anastrozole Accord tabletes ir nedelsdami kreipkitės į gydytoją, jeigu Jums pasireiškia kuris nors nurodytas sunkus, bet labai retai pasitaikantis šalutinis poveikis:
•	labai sunki odos reakcija susidarant ant jos opelių ar pūslių. Būklė vadinama Stivenso-Džonsono (Stevens–Johnson) sindromu;
•	alerginė (padidėjusio jautrumo) reakcija, dėl kurios patinsta gerklos, gali pasunkėti rijimas ar kvėpavimas. Būklė vadinama angioedema.

Labai dažnas (gali pasireikšti ne rečiau kaip 1 iš 10 asmenų)
· Karščio pylimas.
· Silpnumas.
· Sąnarių skausmas arba sustingimas.
· Sąnarių uždegimas (artritas).
· Odos bėrimas.
· Pykinimas.
· Galvos skausmas.
· Kaulų retėjimas (osteoporozė).
· Depresija.

Dažnas (gali pasireikšti rečiau kaip 1 iš 10 asmenų)
· Makšties sausmė.
· Kraujavimas iš makšties (įprastas pirmąsias kelias gydymo savaites, jeigu kraujavimas tęsiasi, pasitarkite su gydytoju).
· Plaukų retėjimas (plaukų slinkimas).
· Viduriavimas.
· Apetito praradimas.
· Riebalinės medžiagos, vadinamos cholesteroliu, padaugėjimas arba kiekio padidėjimas kraujyje. Tai nustatoma kraujo tyrimo metu.
· Vėmimas.
· Mieguistumas.
· Riešo kanalo tunelinis sindromas (kai kurių rankos dalių dilgčiojimas, skausmas, šaltumas ir silpnumas).
· Odos adatėlių badymo, dilgčiojimo ar aptirpimo pojūtis, skonio pojūčio netekimas ir (arba) trūkumas. 
· Kraujo tyrimo rodmenų, parodančių ar gerai veikia kepenys, pokyčiai.
· Kaulų skausmas.
· Alerginės (padidėjusio jautrumo) reakcijos, įskaitant veido, lūpų ir liežuvio tinimą.
· Raumenų skausmas. 

Nedažnas (gali pasireikšti rečiau kaip 1 iš 100 asmenų)
· Spragsintis pirštas (būklė, kurios metu sulenktas pirštas arba nykštys užstringa).
· Pakitę kepenų funkciją rodančių specialių kraujo tyrimų duomenys (gama-GT ir bilirubino kiekis).
· Kepenų uždegimas (hepatitas).
· Dilgėlinė ar į dilgėlinę panašus išbėrimas.
· Padidėjęs kalcio kiekis kraujyje. Jeigu pasireiškia pykinimas, vėmimas ir troškulys, pasakykite apie tai gydytojui, vaistininkui arba slaugytojui, nes gali reikėti atlikti kraujo tyrimus. 

Retas (gali pasireikšti rečiau kaip 1 iš 1 000 asmenų)
· Odos uždegimas (gali susidaryti raudonų dėmių ar pūslių).
· Odos išbėrimas dėl padidėjusio jautrumo (gali išberti dėl alerginės ar anafilaktoidinės reakcijos).
· Smulkių kraujagyslių uždegimas, dėl kurio odos spalva pasidaro raudona ar purpurinė. Labai retais atvejais gali pasireikšti sąnarių, skrandžio ir inkstų sutrikimų (skausmas), vadinamų Henoko-Šionlaino (Henoch-Schönlein) purpura.

Nežinomas (negali būti apskaičiuotas pagal turimus duomenis)
· Akių sausumas.
· Lichenoidinis bėrimas (maži, raudoni arba violetiniai niežtintys odos iškilimai).
· Sausgyslės uždegimas arba tendinitas (jungiamojo audinio, jungiančio raumenis su kaulais).
· Sausgyslės (jungiamojo audinio, jungiančio raumenis su kaulais) plyšimas.
· Atminties sutrikimas.

Poveikis kaulams
Anastrozolas mažina organizme esančio hormono, vadinamo estrogenu, kiekį. Dėl šio poveikio kauluose gali sumažėti mineralų kiekis. Kaulai gali tapti ne tokie stiprūs ir labiau linkę lūžti. Gydytojas, vadovaudamasis kaulų būklės išsaugojimo moterims menopauzės metu gairėmis, paskirs tinkamiausią gydymą. Pasitarkite su gydytoju apie kylančius pavojus ir kitas gydymo galimybes.

Jeigu pasireiškia stiprus šalutinis poveikis arba jeigu atsiranda šiame lapelyje nepaminėtas šalutinis poveikis, pasakykite gydytojui arba vaistininkui. 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą. 


5.	Kaip laikyti Anastrozole Accord

· Šį vaistą laikykite vaikams nepastebimoje ir nepasiekiamoje vietoje. Tabletes laikykite saugioje vietoje, kad vaikai nematytų ir negalėtų jų pasiekti. Jūsų tabletės gali pakenkti vaikams. 
· Šiam vaistui specialių laikymo sąlygų nereikia.
· Nereikalingus vaistus grąžinkite vaistininkui. Laikykite juos pas save tik tuomet, jei nurodė gydytojas.
· Ant dėžutės ir lizdinės plokštelės po „Tinka iki“ arba „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
· Tabletes laikykite originalioje pakuotėje. 
· Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Anastrozole Accord sudėtis
· Veiklioji medžiaga yra anastrozolas. Kiekvienoje plėvele dengtoje tabletėje yra 1 mg anastrozolo.
· Pagalbinės medžiagos:
Tabletės šerdis: laktozė monohidratas (95,250 mg), povidonas K-30, karboksimetilkrakmolo A natrio druska, magnio stearatas.
Tabletės plėvelė: titano dioksidas (E171), makrogolis 300, hipromeliozė E-5.

Anastrozole Accord išvaizda ir kiekis pakuotėje
Anastrozole Accord yra baltos ar beveik baltos, apvalios, abipus išgaubtos plėvele dengtos tabletės, kurių vienoje pusėje įspaustas užrašas „AHI“, o kita pusė yra lygi.
Anastrozole Accord tiekiamas lizdinėmis plokštelėmis po 10, 14, 20, 28, 30, 50, 56, 60, 84, 90, 98, 100 arba 300 tablečių.

Gali būti tiekiamos ne visų dydžių pakuotės.

Registruotojas
Accord Healthcare B.V.
Winthontlaan 200
3526 KV Utrecht
Nyderlandai

Gamintojas
Accord Healthcare Polska Sp.z o.o.,
ul. Lutomierska 50, 95-200 Pabianice, Lenkija 

arba

Accord Healthcare B.V. 
Winthontlaan 200
3526 KV Utrecht
Nyderlandai

arba

Accord Healthcare Single Member S.A.
64th Km National Road Athens, 
Lamia, 32009, Graikija

Šis vaistas Europos ekonominės erdvės valstybėse narėse registruotas tokiais pavadinimais:

	Valstybės narės pavadinimas
	Vaisto pavadinimas 

	Danija
	Anastrozole Accord 1 mg filmovertrukne tabletter

	Estija
	Anastrozole Accord 1 mg õhukese polümeerikattega tabletid

	Italija
	[bookmark: OLE_LINK15]ANTABREST 1 mg compresse rivestite con film

	Airija
	[bookmark: OLE_LINK13]Anastrozole 1mg Film-coated Tablets

	Prancūzija
	[bookmark: OLE_LINK16]Anastrozole Accord 1 mg Comprimés Pelliculés

	Kipras
	Αναστροζόλη Ακόρντ 1 mg, δισκία επικαλυμμένα με λεπτό υμένιο

	Latvija
	Anastrozole Accord 1 mg apvalkotās tabletes

	Lietuva
	Anastrozole Accord 1 mg plėvele dengtos tabletės

	Malta
	Anastrozole Accord 1 mg Film-coated Tablets

	Nyderlandai
	[bookmark: OLE_LINK9][bookmark: OLE_LINK14]Anastrozole Accord 1mg Filmomhulde Tabletten

	Portugalija
	Anastrozol Accord 1 mg comprimidos revestidos por película

	Ispanija
	Anastrozol Accord 1 mg comprimidos recubiertos con película EFG

	Vengrija
	Anastrozole Accord 1 mg Filmtabletta

	Vokietija
	[bookmark: OLE_LINK12]Anastrozole Accord 1 mg Filmtabletten

	Švedija
	Anastrozole Accord 1 mg filmdragerade tabletter



Šis pakuotės lapelis paskutinį kartą peržiūrėtas 2025-07-15.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.



